b'\n_START_ARTICLE_\nOmorika\n_START_SECTION_\nOpis\n_START_PARAGRAPH_\nRastlina je ime dobila iz srbskega imena, saj je ta vrsta tam samonikla, ime Pan\xc4\x8di\xc4\x87eva smreka pa je dobila po botaniku, ki je omoriko prvi opisal._NEWLINE_Omorika zraste do 30 metrov visoko, obseg debla pa lahko dose\xc5\xbee 1,2 metra. Kro\xc5\xa1nja drevesa je piramidasta, veje pa so kratke in pri vrhu obrnjene navzgor, v sredini so ravne, v spodnjem delu pa so pove\xc5\xa1ene, z navzgor obrnjenimi konicami. Deblo je ravno in prekrito s temnorjavim lubjem._NEWLINE_Mladi stranski poganjki so rde\xc4\x8dkaste barve, prekriti pa so s \xc4\x8drnimi dla\xc4\x8dicami. 10 do 20 mm dolge iglice so splo\xc5\xa1\xc4\x8dene, po zgornji strani temno zelene, po spodnji pa bele in imajo dobro vidni dve listni re\xc5\xbei. Konice iglic so tope ali kratko za\xc5\xa1iljene. Stor\xc5\xbei so vise\xc4\x8di in jaj\xc4\x8dasti, dolgi od 4 do 7 cm in so mladi temno vijoli\xc4\x8dne do \xc4\x8drne barve, zreli pa temno rjavi.\n_START_SECTION_\nHabitat in uporabnost\n_START_PARAGRAPH_\nOmorika je po\xc4\x8dasi rasto\xc4\x8de drevo, zaradi \xc4\x8desar nima velikega gospodarskega pomena. Samonikla je na Balkanu, kjer raste v \xc4\x8distih goznih sestojih v osrednji Bosni ter zahodni in jugozahodni Srbiji. Uspeva od 600 do 1400 m visoko, najbolje na apnen\xc4\x8dasti podlagi. Drevo ni posebno zahtevno, zaradi \xc4\x8desar so omoriko kot okrasno drevo raznesli tudi v druge de\xc5\xbeele z zmernim podnebjem. Razmno\xc5\xbeuje se s semeni.'